高启
题朱氏梅雪轩
石城山居梅万坞，冒雪曾来扣僧户。
烂然如见会群妃，白凤缤纷下瑶圃。
数片轻吹着鬓华，乍看是雪又疑花。
迷魂乱眼春如海，那辨南枝映竹斜。
独披鹤氅穿林去，冻压寒梢应几树。
听响方知夜洒时，闻香始识繁开处。
回首春风忆旧游，梦寻归路隔罗浮。
年来驴背无诗思，醉踏尘埃空自愁。
闻道君家溪上下，玉蕊琼英巧相亚。
履迹谁来东郭朝，笛声不起南楼夜。
翠羽惊啼莫怨猜，破寒宜共一樽开。
雪晴花发须相记，我亦扁舟乘兴来。